Matovič, Igor, poslanec NR SR (2013-12-03):
Pani predsedajúca, pán minister, kolegovia, kolegyne, vieme všetci, že vlastne tento bod sa vyskytol v programe tak trošku znenazdajky, tak ja som sa nejak špeciálne nepripravoval. Ale ak som teda videl, že sa bod zaraďuje, tak som si sám predstavil, že vlastne akú emóciu mám, keď si predstavím Gorila, že čo to so mnou robí. A teraz jak tu sedím, tak mám pocit, že sedíme tu jak na kare. Na kare, kde pochovávame nádej ľudí, že niekedy v prípade kauzy Gorila bude niekto vyšetrený, obžalovaný a potrestaný a pôjde sedieť do chládku, tam, kam patrí. Tak ako som pred rokom, alebo plus-mínus, keď prvýkrát táto správa tuná v parlamente zaznela, hovoril, že sa obávam, že všetko sa pekne zametie pod koberček, nič sa nevyšetrí, tak dovolím si byť prorokom a myslím, že keď sa posledná správa o Gorile v parlamente čítať bude, tak zároveň súčasťou tej správy bude konštatovanie, bohužiaľ, nič sa nepodarilo nikomu dokázať, všetci sú tým pádom de facto pred zákonom čistí a nikto do chládku sedieť nepôjde. Možno som zlým prorokom, ale stavím sa s kýmkoľvek v tejto sále, že to takto dopadne a takéto bude vyšetrenie kauzy Gorila. A bude to preto, lebo, a bude to dovtedy tak, aj vyšetrenie tejto Gorily, aj všetkých nasledujúcich, aj orangutanov, aj šimpanzov, aj Gorily dva, aj Gorily osem, dopadne vždycky takým istým spôsobom. A dopadne preto, lebo politici budú mať naďalej, alebo nieže budú mať, ale bude to vždy zametené pod koberec, kým politici budú mať dosah na políciu, prokuratúru a súdy. Bude to dovtedy tak, dokedy to bude v slovenskej politike robené s tým vedomím, že každý chvíľku ťahá pílku: teraz my, pravica, potom vy, ľavica. A keď sa na niekoho dôjde, tak potom predsa sa neutopíme navzájom, lebo však vlastne je to náš systém, ktorý nás živí. A toto si myslím, že aj preto Gorila dopadne tak, ako dopadne. A nemôžeme sa čudovať. Lebo kým politici budú môcť ovplyvňovať to, kto bude viesť políciu, kto bude viesť prokuratúru, kto bude viesť súdy, o čom všetkom v podstate de facto my v tejto zákonodarnej sále rozhodujeme, dovtedy nemôžeme očakávať, že ľudia, ktorých si zvolíme, nám potom pôjdu po krku. Preto si myslím, že ak komukoľvek z vás záleží na tom, aby sme v budúcnosti ďalšie kauzy a možno aj túto kauzu raz v budúcnosti naozaj dôsledne vyšetrili, tak musíme sa zamyslieť nad tým systémom, ktorý vlastne kauzu vyšetruje, aj budúce kauzy vyšetrovať bude. Musíme nevyhnutne oddeliť to, čo by sme dávno už na Slovensku mali spraviť a mali sme to už spraviť od novembra, a myslím si, že za to ľudia štrngali, nevyhnutne oddeliť zákonodarnú moc, výkonnú moc od tej kontrolnej, od polície, prokurátorov a súdov. Nevidím žiadny dôvod, aby... (Potlesk.) Nevidím žiadny dôvod na to, aby, aby sme si uzurpovali ako politici právo určovať si našich budúcich sudcov, našich budúcich policajtov, ktorí nám majú pozerať na prsty, našich budúcich prokurátorov, ktorí nás majú obžalovávať. Kým to tak robiť budeme, nikdy sa ich báť nebudeme a dovtedy všetci tí, ktorí politiku využívajú na svoje vlastné obohatenia, budú, nikdy nebudú žiť v strachu. Takže poprosím vás, ak máte seriózny záujem riešiť tento a aj budúce problémy a budúce kauzy, ak máte seriózny záujem, aby politici, ktoríkoľvek, neokrádali a nežili vlastne na úkor voličov, ktorí ich do svojich pozícií zvolili, začnime sa baviť o zásadnej zmene. O zásadnom odrezaní politiky od polície, prokurátorov a súdov. Dovtedy žiadna Gorila vyšetrená nebude, dovtedy žiadny politik sedieť do chládku nepôjde, kým tento základný krok neurobíme. Ďakujem pekne.